युथ ओलम्पिकमा तीन खेलाडी
अर्जेन्टिनाको ब्युनस आयर्समा हुने तेस्रो युथ ओलम्पिक खेलकुदमा नेपालका तीन खेलाडीले भाग लिने भएका छन् ।
काठमाडौँ — अर्जेन्टिनाको ब्युनस आयर्समा हुने तेस्रो युथ ओलम्पिक खेलकुदमा नेपालका तीन खेलाडीले भाग लिने भएका छन् ।असोज २० देखि कात्तिक १ सम्म हुने युथ ओलम्पिकमा ब्याडमिन्टन, एथलेटिक्स र जुडोका १–१ खेलाडीले सहभागिता जनाउने छन् । ब्याडमिन्टनका रुकेश महर्जनले पुरुष एकल, एथलेटिक्सकी लुजला अमात्यले २०० मिटर दौड र जुडोकी सोनिया भट्टले ४४ केजीमुनिको तौलसमूहमा प्रतिस्पर्धा गर्ने छन् । युथ ओलम्पिकमा १८ वर्षमुनिका खेलाडीले मात्र भाग लिन पाउने छ ।नेपाली टोलीको नेतृत्व ब्याडमिन्टन प्रशिक्षक किरण थापाले गर्ने छन् । उनले नै सेभ द मिसनको भूमिकासमेत निभाउने नेपाल ओलम्पिक कमिटीले जनाएको छ । एलेटिक्सको प्रशिक्षकमा विमला जोशी र जुडोको प्रशिक्षकमा विजयकुमार गुरुङ रहेका छन् ।६ सदस्यीय नेपाली टोलीलाई सोमबार ओलम्पिक कमिटमा कमिटीका अध्यक्ष तथा सांसद जीवनराम श्रेष्ठले बिदाइ गरे । उनले युथको कुम्भ खेलमेलाबाट खेलाडीले अनुभव बटुल्नुका साथै भविष्यमा हुने ठूला प्रतियोगिताका लागि आफूलाई निखार्ने अवसरमा लिनुपर्ने बताए ।